text: 
  Kan man blive forført i Kongens Have i 35 graders varme, mens man 
  ligger under et skyggefuldt træ  -  iført alt sit tøj vel at mærke 
   -  drikker danskvand, ryger smøger og lægger øre til en 
  pop-provokatørs bekendelser?
  
  Ja !
  
  Carsten Bo er  -  for god ordens skyld  -  33 år gammel. Han er 
  søn af tidligere industriminister Erling Jensen, poet, popsanger og 
  forfatter. Hovedmanden i grupper med kryptiske navne som 40 i feber, 
  Mænd i blåt eller senest Sea Bee &amp; The D'Generation. Han er  -  
  meget mod sin vilje  -  blevet kaldt 90ernes Steffen Brandt eller 
  C.V. Jørgensen. Men det gør ham sgu' sur.
  
  " Jeg er mig ! " insisterer han under det flere hundrede år gamle 
  egetræ, liggende, som den popflab han er, på ryggen i sine orange 
  jeans, t-shirt  -  som naturligvis stiller et solbrunt behåret bryst 
  til skue  -  et par 68er " make love not war " solbriller han 
  netop har købt i Paris, og en Kings i kæften.
  
  
  
  